CELEX: 52011XG0122(01)
Language: ro
Date: 2011-01-22 00:00:00
Title: Concluziile Consiliului privind Raportul special nr. 4/2010 al Curții de Conturi Europene: „Conceperea și gestionarea acțiunii de mobilitate din cadrul programului Leonardo da Vinci sunt de natură să producă rezultate eficace?”

22.1.2011   
            
            
               RO
            
            
               Jurnalul Oficial al Uniunii Europene
            
            
               C 22/1
            
         Concluziile Consiliului privind Raportul special nr. 4/2010 al Curții de Conturi Europene:
   „Conceperea și gestionarea acțiunii de mobilitate din cadrul programului Leonardo da Vinci sunt de natură să producă rezultate eficace?”
   2011/C 22/01
   CONSILIUL UNIUNII EUROPENE,
   AVÂND ÎN VEDERE Concluziile Consiliului privind îmbunătățirea examinării rapoartelor speciale elaborate de către Curtea de Conturi în contextul procedurii de descărcare (1),
   REAMINTIND că Leonardo da Vinci este un subprogram din cadrul Programului de învățare pe tot parcursul vieții (2007-2013), a cărui implementare și monitorizare reprezintă responsabilitatea globală a Comisiei Europene, în cooperare cu autoritățile naționale,
   ȘI RECUNOSCÂND faptul că proiectele de mobilitate constituie cea mai mare parte a respectivului subprogram,
   
               1.
            
            
               SALUTĂ Raportul special nr. 4/2010 al Curții de Conturi, care evaluează conceperea și gestionarea acțiunii de mobilitate Leonardo da Vinci din cadrul Programului de învățare pe tot parcursul vieții (2).
            
         
               2.
            
            
               IA ACT de răspunsurile Comisiei Europene, care însoțesc raportul.
            
         
               3.
            
            
               SALUTĂ acțiunea întreprinsă deja pentru a îmbunătăți abordarea Comisiei în ceea ce privește gestionarea programului Leonardo da Vinci.
            
         
               4.
            
            
               RECUNOAȘTE concluzia globală a Curții de Conturi, conform căreia, deși trebuie depuse eforturi suplimentare pentru îmbunătățirea funcționării acțiunii de mobilitate Leonardo da Vinci, conceperea și gestionarea acțiunii ar putea, într-adevăr, să producă rezultate eficace.
            
         
               5.
            
            
               CU TOATE ACESTEA, APROBĂ recomandările prevăzute în raportul Curții și INVITĂ COMISIA, atât în ceea ce privește programele actuale, cât și cele viitoare:
               
                           (a)
                        
                        
                           să îmbunătățească sistemul de raportare cu privire la rezultatele programului Leonardo da Vinci și să instituie un sistem cuprinzător pentru măsurarea impactului acestuia, reducând în același timp la minimum sarcina administrativă globală, în special prin finalizarea fără întârziere a cererilor și a instrumentelor relevante;
                        
                     
                           (b)
                        
                        
                           să furnizeze autorităților naționale mai mult feedback privind calitatea, care să aibă drept obiectiv oferirea unei aprecieri concise asupra implementării la nivel național și punerea în evidență a punctelor forte și a punctelor slabe;
                        
                     
                           (c)
                        
                        
                           să îmbunătățească procedura de evaluare a cererilor, de exemplu, prin dezvoltarea în continuare a manualului de evaluare destinat evaluatorilor, precum și prin evaluarea eficienței din punctul de vedere al costurilor pe care o comportă verificările de evaluare privind cererile, cu ocazia vizitelor de monitorizare a calității și a impactului pe care le desfășoară în țările participante;
                        
                     
                           (d)
                        
                        
                           să îmbunătățească sistemul său de monitorizare a calității și a impactului și să coordoneze această activitate cu raportarea privind activitățile anuale, desfășurată în prezent de către agențiile naționale, încercând în același timp să evite orice creștere a volumului de muncă al acestora;
                        
                     
                           (e)
                        
                        
                           sa armonizeze structura programului de lucru cu raportul anual, astfel încât să înlesnească compararea rezultatelor cu performanța planificată;
                        
                     
                           (f)
                        
                        
                           să examineze opțiunile prin care ar putea asigura un instrument eficace și ușor de utilizat pentru căutarea de parteneri, conceput pentru a facilita plasarea participanților din alte țări;
                        
                     
                           (g)
                        
                        
                           să informeze Consiliul până în luna iunie 2012 cu privire la progresele înregistrate în ceea ce privește punerea în aplicare a acestor recomandări.
                        
                     
         
               6.
            
            
               INVITĂ ATÂT STATELE MEMBRE, CÂT ȘI COMISIA să țină seama de recomandările prevăzute în raportul special, în contextul mai amplu al pregătirilor pentru următoarea generație de programe UE din domeniul educației și al formării profesionale și al discuțiilor cu privire la aceasta.
            
         
      (1)  Doc. 7515/00 FIN 127 din 3 aprilie 2000 + COR 1 din 12 aprilie 2000.
   
      (2)  Raportul special nr. 4/2010: „Conceperea și gestionarea acțiunii de mobilitate din cadrul programului Leonardo da Vinci sunt de natură să producă rezultate eficace?” (Doc. 14619/10 FIN 452 EDUC 160 SOC 624 din 7 octombrie 2010).